Reformert Kirke

Reformert Kirke er en kirkebygning i Gothersgade i København over for Rosenborg. Den blev bygget i 1689 på initiativ af dronning Charlotte Amalie til de tysk-nederlandske og franske reformerte menigheder i København. Hun var kalvinist og opnåede religionsfrihed for sig selv, sit hof og senere alle trosfæller i hovedstaden. Kirken blev bygget i 1689 af Hendrik Brockham sammen med hofmaleren Jacques d'Agar og siges at være inspireret af den flamske mennonitkirke på Singel i Amsterdam. Bygningen med kirkegård, fire præsteresidenser, to skoler, et plejehjem og et opdragelseshjem deltes fra begyndelsen mellem de to menigheder med hver sit sprog, sine presbyterier og præster. Med undtagelse af en fransk og en tysk præstegård med menighedslokaler er alle andre bygninger med tiden solgt fra. De indvandrede calvinister (huguenotter) fik fri religionsudøvelse i 1685. Siden 1991 har den koreanske presbyterianske menighed og siden 2011 også den ghanesiske presbyterianske menighed i byen holdt gudstjenester i kirken.

Inventar 

Rokokoprædikestolen fra 1731 er det dominerende element i bygningen, og der findes hverken alter eller døbefont. Nadveren uddeles fra et enkelt nadverbord. Det nuværende bord er en gave fra kongeparret. Troen tillader hverken billeder af Gud eller Kristus. Dronning Charlotte Amalie satte sit feudale præg på det ellers puritanske interiør med en lukket ottekantet egetræsloge med korintiske kapitæler, forgyldninger og krone på taget. Også orgelfacaden fra 1724 er kongelig, idet den stammer fra Københavns Slot. Den blev i 1730 overført hertil inden nedrivningen af slottet. Det nuværende orgel blev bygget af orgelbyggerfirmaet Köhne i 1878.

Kirkens lukkede stole var forbeholdt de adelige reformerte familier og senere menighedernes velhavende købmænd og bankierer. Den nuværende indretning stammer med få undtagelser fra 1730-1732 og skyldes snedker Friederich Ehbisch med værksted i Åbenrå 25. Koffardiskibet i loftet er en gave af den schweiziske generalkonsul, chokoladefabrikant Fritz Cloëtta. De to elektriske lysekroner er en gave af familien Mouvielle, der drev en kendt charcuteriforretning på Østergade. Kirken var beregnet til 600 personer, men kan nu rumme omkring 400.

Bygningen formodes at være tegnet af hollænderen Hendrick Brockham i nederlandsk barok med joniske pilastre. Bygningen har en rektangulær grundplan med en svagt fremspringende midtrisalit på forsiden mod Gothersgade. Det sorte tegltag er fuldvalmet og opskalket og prydes af en kobberbeklædt tagrytter i to stokværk med kirkens klokker. Forbilledet i Amsterdam har to pulpituretager og orglet oven på prædikestolen men også en skranke foran. Den oprindelige franske kirkegård til højre for indgangen har 15 gravsten tilbage, den tyske til venstre ingen, mens den fælles urtegård bagved har fire gravsteder, herunder viceadmiral Olfert Fischers og konditor Jacob Minis. Olfert Fischer blev mindet i Reformert Kirke med uropførelsen af Frederik Magles komposition Håbet i anledning af 200-året for slaget på Reden i 2001.

I december 2007 fik kirken opmærksomhed i medierne pga. fjernelsen af en 250 år gammelt hestekastanje, der var et af Københavns ældste træer.. Stiklinger er bevaret. Fra 2013 til 2014 fandt en omfattende istandsættelse af kirkegården sted, hvor gitteret blev restaureret og gravstene renset og konserveret af Nationalmuseet. I den anledning blev der plantet fire kastanjetræer stammende fra det originale træ. To indrammer hovedporten og to står mod hegnet til den første franske præsts have i Åbenrå. I anledning af kirkebygningen 350 års fødselsdag den 9. november 2014 deltog dronningen, diplomater og repræsentanter fra reformerte kirker i udlandet og fra andre trossamfund i en festgudstjeneste.

Præster i den tysk-reformerte menighed 

 1685-1687Johannes Musculus
 1687-1714 Werner Koene
 1700-1723 Jacob Rubken
 1714-1727 Konrad Joh. Kersting
 171709-1721 Hans Meier
 1722-1757 Frans Vogelsang
 1727-1742 Hans Jacob Rindfleisch
 1743-1746 Konrad Iken
 1747-1776 Hans Leberecht Stubenrauch
 1758-1759 Diedrik Brummer
 1759-1770 Hans Philip Wilhelmi
 1771-1790 Hans Heinrich Colsmann
 1776-1784 Dethard Iken
 1784-1801Hans Gabriel Maurenbrecher
 1790-1806 Carl Christian von Gehren
 1806-1821 Hans Jacob Berkenhaut
 1821-1853 Christian L. Hamburger
 1854-1883 Philipp Wilhelm Theobald
 1894-1928 Ludwig Wilhelm Voeltzel
 1928-1934 Wilhelm Baur
 1934-1963 Ernst Mengin
 1963-1971 Walter Schlosser
 1971-1977 Ulrich Dusse
 1977-1983 Wilfrid Pfeiffer

Præster i den fransk-reformerte menighed
 1685-1699 Philippe Mesnard
 1686-1718 Jean de la Placette
 1699-1709 Théodore Le Blanc
 1705-1711 Pierre de Saint-Ferréol
 1709 David de la Tour d´Aliès
 1709-1712 Daniel de Loche
 1712-1743 Paul Hérault
 1713-1720 Jean-Jacques Martin
 1721-1754 Jean Ferdinand Mourier
 1743-1808 Pierre Paul Eyraud
 1780-1793 Jean Broca
 1786-1831 Ferdinand Louis Mourier
 1794-1835 Jean Monod
 1810-1811 Charles Louis Vien
 1822-1851 Jean Antoine Raffard
 1851-1895 Emmanuel Rodolphe Kräyenbühl
 1898- Jean Clément Edouard Nicolet
 1969 Hugues de Cabrol
 -2015 Pierre Jean Ruff
 2016 Samuel Amédro

 Kilder
 Danmarks Kirker, København, bind 3, s.1-152, Nationalmuseet og G.E.C. Gads Forlag 1966-72
 De danske Kirker, redigeret af Erik Horskjær. Bind 1, Storkøbenhavn. G.E.C. Gads Forlag, 1969-1971. 
 Børge Janssen: De Reformerte i Danmark. København 1922

Noter 

Kirker i Københavns Amt
Indre By (København)
Københavnske seværdigheder
Fredede kirker i Danmark
Kirker i Københavns Kommune